[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "Sgrech y Creigiau - Elidir Jones"}, {"text_idx": "#000005", "text": "*For English, see language toggle switch on top of webpage*"}, {"text_idx": "#000006", "text": "*dibynnu ar y plant- nid pawb sy'n licio straeon arswyd!"}, {"text_idx": "#000007", "text": "Pam oni\u2019n gweithio fel athro, roedd gneud amser am stori diwedd y dydd yn hollbwysig. Does \u2018na ddim digon o hynny\u2019n digwydd yn ein dosbarthiadau, yn fy marn i. Dwi ddim yn so\u0302n am ddarllen a deall ac ateb cwestiynau diflas. Na. Jest pen i lawr i wrando ar stori\u2019n dod yn fyw."}, {"text_idx": "#000008", "text": "Be o\u2019n i\u2019n licio oedd adrodd straeon arswyd i blant bl.5 a 6 ar ddiwedd pnawn. Yn y portakabins, roedd y bleinds yn cau nes bod y stafell yn ddu fel bol buwch - gre\u0302t er mwyn creu dipyn o atmosffer i wrando ar straeon sbwci!"}, {"text_idx": "#000009", "text": "Y broblem oedd, mi oedd \u2018na brinder o lyfrau \u2018off the shelf\u2019 Cymraeg yn cynnwys straeon arswyd byrion, a does \u2018na ond hyn a hyn o weithiau allwch chi ddibynnu ar Lleuad yn Olau gan T Llew neu Straeon i Godi Gwallt gan Irma Chilton! Y ffaith amdani oedd, angen llyfr arswyd newydd arnom yn y Gymraeg. Pan welais i ar Twitter fod y llyfr yma ar ei ffordd, roeddwn i\u2019n hapus iawn. Fydd dim rhaid i mi orfod cyfieithu straeon Saesneg ar y pryd rw\u0302an!"}, {"text_idx": "#000010", "text": "Er nad oes tudalen gynnwys ar y cychwyn i awgrymu hyn, llyfr o straeon byrion yw Sgrech y Creigiau, ac yn dilyn llawer o waith ymchwil, mae Elidir Jones wedi ail ddychmygu rhai o hen chwedlau Cymru sydd wedi mynd yn angof. Caiff y straeon hyn, sy\u2019n ddigon i rewi\u2019r gwaed, eu hatgyfnerthu gan luniau hunllefus Nest Llwyd Owen. Mi fyddai\u2019n gweld yr ofn ar wyneb yr hen ddynes a\u2019i llygad wen hyll yn fy nghwsg! Go debyg fyddwch chi angen nightlight ar o\u0302l ei ddarllen. (na, mond yn jocian \u2013 ond mi oedd yn ddigon i roi croen gwy\u0302dd i mi!)"}, {"text_idx": "#000011", "text": "Peidiwch a\u0302 mynd i\u2019r dw\u0302r..."}, {"text_idx": "#000012", "text": "Yn bersonol, dwi\u2019n meddwl fod stori arswyd yn gweithio\u2019n well ar ffurf straeon byrion, sy\u2019n adlewyrchu sut fyddai rhywun yn adrodd ghost stories yn y tywyllwch mewn sleeepover neu pan yn campio. Dwi wedi clywed sawl stori ysbryd fy hun ar lafar dros y blynyddoedd sydd wedi gadael rhyw deimlad annifyr ar o\u0302l, ac mae ambell un o\u2019r straeon yma\u2019n sefyll allan fel rhai arbennig am roi ias oer lawr eich cefn. Allan o\u2019r straeon i gyd, dwi\u2019n meddwl mai\u2019r cyntaf, \u201cY Naid Olaf\u201d oedd yr un a roddodd y creeps fwyaf i mi. Dwi\u2019n meddwl iddo fy atgoffa o\u2019r darn yn y llyn ar ddiwedd y ffilm What Lies Beneath. Yikes!"}, {"text_idx": "#000013", "text": "Dwi\u2019n edrych ymlaen at y cyfle i adrodd y stori yma wrth gynulleidfa druan tro nesa fydd \u2018na amser am stori. Byddai rhoi ryw sgrech iasol yn y lle iawn (ar o\u0302l y llinell \u201cgafaelodd rhywbeth yn ei goes\u201d) yn siw\u0302r o wneud y tric!"}, {"text_idx": "#000014", "text": "Darllen o dan y cynfasau"}, {"text_idx": "#000015", "text": "Dwi\u2019n meddwl fod y rhan fwyaf o bobl (y enwedig plant) yn hoff o gael eu dychryn o dro i dro, neu fasa horror films a phethau felly ddim mor boblogaidd. Dwi\u2019n dal i gofio mam yn adrodd stori am ysbryd Plas Mawr, Conwy, wrthyf pan oni\u2019n iau, a hyd heddiw, dwi\u2019n dal i gerdded heibio\u2019r adeilad reit handi, yn enwedig gyda\u2019r nos. Yndi, mae stori arswyd da yn gallu aros gyda chi am hir iawn."}, {"text_idx": "#000016", "text": "Mae\u2019r rhan fwyaf o bobl yn ffeindio pethau arallfydol, goruwchnaturiol a thywyll yn hynod o ddifyr, ac er mod i\u2019n hoff iawn o\u2019r llyfr yma, dwi\u2019n cydnabod na fydd hwn at ddant bawb."}, {"text_idx": "#000017", "text": "Tybed fyddwch chi ddigon dewr i roi cynnig ar y saith stori hunllefus yma? Os ydach chi\u2019n bwriadu sleifio i ddarllen y llyfr o dan y cynfasau \u2013 cofiwch eich tortsh \u2018da chi!"}, {"text_idx": "#000018", "text": "Fel 'da chi'n gweld, dwi'n hoff o'r genre arswyd! Neis cael cyfrol arall yn y Gymraeg i ychwanegu at y casgliad!"}, {"text_idx": "#000021", "text": "Nid ydym yn gyfrifol am gynnwys gwefannau allanol."}, {"text_idx": "#000023", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000024", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]